Euroopan parlamentin päätöslauselma Kuubasta



Virallinen lehti nro 201 E , 18/08/2005 s. 0083 - 0084



P6_TA(2004)0061 Kuuban tilanne Euroopan parlamentin päätöslauselma Kuubasta Euroopan parlamentti, joka - ottaa huomioon aiemmat päätöslauselmansa Kuuban tilanteesta ja erityisesti 22. huhtikuuta 2004 antamansa päätöslauselman [1], - ottaa huomioon neuvoston puheenjohtajan 26. maaliskuuta 2003 ja 5. kesäkuuta 2003 antamat julkilausumat toisinajattelijoiden ja opposition edustajien pidätyksestä Kuubassa ja Euroopan unionin yksimielisesti hyväksymistä asiaa koskevista toimista, - ottaa huomioon yleisten asioiden neuvoston 16. kesäkuuta 2003 antamat päätelmät, - ottaa huomioon 2. joulukuuta 1996 hyväksytyn, säännöllisesti päivitetyn yhteisen kannan 96/697/YUTP, jonka neuvosto on määritellyt Kuubasta, - ottaa huomioon 28. lokakuuta 2004 Guantanamosta antamansa päätöslauselman [2], - ottaa huomioon työjärjestyksen 103 artiklan 2 kohdan, A. katsoo, että ihmisoikeuksien, mukaan lukien kansalaisoikeudet sekä poliittiset, taloudelliset, sosiaaliset ja kulttuuriset oikeudet, yleismaailmallisuuden ja jakamattomuuden puolustaminen on edelleen yksi Euroopan unionin keskeisistä tavoitteista, B. ottaa huomioon, että vankiloissa on epäinhimillisissä oloissa — jotkut vakavasti sairaana — yhä kymmeniä riippumattomia toimittajia, rauhanomaisia toisinajattelijoita ja ihmisoikeuksien puolustajia, jotka kuuluvat demokraattiseen oppositioon ja joista suurin osa on mukana Varela-hankkeessa, C. muistuttaa, että Euroopan unioni päätti kesäkuussa 2003 Kuubaan kohdistuvista pakotteista huhtikuussa tapahtuneen 75 toisinajattelijan pidättämisen ja vangitsemisen ja kolmen kaapparin myöhemmin tapahtuneen pikateloituksen vuoksi, D. ottaa huomioon, että oikeus sananvapauteen ja kokoontumisvapauteen on eräs yksilön perusoikeuksista, E. katsoo, että Euroopan parlamentin vuoden 2002 Saharov-palkinnon saajalta Oswaldo Payá Sardiñasilta on evätty järjestelmällisesti vapaus poistua Kuubasta ja vastata Euroopan parlamentin ja muiden Euroopan unionin elinten kutsuihin, F. katsoo, että Kuuban viranomaiset ovat viime viikkojen aikana karkottaneet, rikkoen perusoikeutta kokoontumisvapauteen, useita Euroopan unionin jäsenvaltioiden parlamenttien jäseniä ja humanitaaristen järjestöjen työntekijöitä, jotka yrittivät päästä maahan tavatakseen demokraattisen opposition jäseniä ja Varela-hankkeessa mukana olevia ja osoittaakseen tukeaan ja solidaarisuuttaan demokraattisten arvojen puolustamisessa, G. muistuttaa, että Guantanamon laivastotukikohdassa on edelleen vangittuna satoja vankeja, mikä rikkoo kaikkein alkeellisimpiakin ihmisoikeusnormeja, ja muistuttaa Euroopan parlamentin aiemmin esittämistä kannoista asiaan; 1. pyytää vapauttamaan välittömästi kaikki maassa olevat poliittiset ja mielipidevangit ja toistaa tuomitsevansa nämä pidätykset, jotka loukkaavat kaikkein perustavinta laatua olevia ihmisoikeuksia, erityisesti oikeutta sananvapauteen ja poliittiseen yhdistymisvapauteen; 2. kehottaa neuvostoa ja komissiota jatkamaan kaikkia tarvittavia aloitteita heidän vapauttamisensa vaatimiseksi; 3. toistaa, että Euroopan unionin Kuubaa koskevat tavoitteet ovat edelleen ihmisoikeuksien ja perusvapauksien kunnioittaminen sekä moniarvoiseen demokratiaan siirtymisen ja kestävän taloudellisen elpymisen edistäminen, pyrkimyksenä Kuuban väestön elinolojen kohentaminen; 4. tuomitsee jyrkästi Kuuban viranomaisten tekemän kolmen Euroopan unionin jäsenvaltion parlamentin jäsenen sekä kansalaisjärjestöjen edustajien karkottamisen ja ilmaisee heille ja demokraattisen opposition jäsenille solidaarisuutensa; 5. toistaa kutsunsa Euroopan parlamentin vuoden 2002 Saharov-palkinnon saajalle Oswaldo Payá Sardiñasille ja vaatii Kuuban viranomaisia myöntämään hänelle tarvittavat luvat, jotta hän voi saapua yhteisön toimielinten vieraaksi; 6. katsoo, että nykyisessä tilanteessa kaikkien poliittisten vankien vapauttaminen, Oswaldo Payá Sardiñasille annettava maastapoistumislupa ja merkittävä edistys demokratian ja ihmisoikeuksien ja perusvapauksien edistämisessä saarella ovat välttämättömiä ehtoja sille, että Euroopan unioni mahdollisesti muuttaisi yhteistä kantaansa Kuubasta ja 5. kesäkuuta 2003 yksimielisesti sovittuja toimia; 7. korostaa, että Yhdysvaltojen Kuubaan kohdistama kauppasaarto toimii itseään vastaan ja se olisi tämän vuoksi lakkautettava; 8. korostaa, että Kuuban poliittisen tulevaisuuden pitää perustua ainoastaan sen kansalaisten tahtoon; 9. kehottaa puhemiestä välittämään tämän päätöslauselman neuvostolle, komissiolle, Kuuban hallitukselle ja kansalliskokoukselle sekä Euroopan parlamentin Saharov-palkinnon saaneelle Oswaldo Payá Sardiñasille. [1] Hyväksytyt tekstit, P5_TA(2004)0379. [2] Hyväksytyt tekstit, P6_TA(2004)0050. --------------------------------------------------